32005R1663
L 267/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (Eo) № 1663/2005 НА KОМИСИЯТА
от 11 октомври 2005 година
за изменение на Регламент (ЕО) № 1535/2003 за определяне на подробни правила за прилагане на Регламент (ЕО) № 2201/96 на Съвета по отношение на системата на помощи за продукти от преработени плодове и зеленчуци
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазарите на продукти от преработени плодове и зеленчуци (1), и по-специално член 6 от него,
като има предвид, че:
(1)
Член 5 от Регламент (ЕО) № 2201/96 установява общностни и национални прагове за преработка и включва разпоредби, приложими при изчисляване на сумата на помощта, когато се регистрира превишаване на прага в дадена държава-членка, при условие че съответната държава-членка има установен праг за преработка на съответния продукт, както е посочено в приложение III към споменатия регламент.
(2)
Член 23, параграф 1, първа алинея от Регламент (ЕО) № 1535/2003 на Комисията (2) постановява, че преработената суровина се изчислява за сметка на прага за преработка на държавата-членка, в която се намира седалището на организацията на производителите.
(3)
През последните пазарни години изпълнението на тази разпоредба доведе до аномалии в прилагането на системата на помощи, по-забележимо при доматите. Поради тази разпоредба продукцията на определени производители, които са членове на организация на производители, чието седалище се намира в друга държава-членка, или продукцията на организации на производители, принадлежащи към асоциация на организации на производители със седалище в друга държава-членка, се изчислява за сметка на прага за преработка на държавата-членка, в която се намира седалището на организацията на производителите или на асоциацията на организациите на производителите. Опитът показва, че тази компенсация следва да се прави за сметка на прага на държавата-членка, в която се произвежда суровината.
(4)
Регламент (ЕО) № 1535/2003 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1535/2003 се изменя, както следва:
1.
Член 23, параграф 1, първа алинея се заменя със следното:
„За домати, праскови и круши организациите на производители подават заявления за помощ до компетентните органи на държавата-членка, в която се намира седалището им, при условие че тази държава-членка има установен праг за преработка за въпросния продукт, посочен в приложение III към Регламент (ЕО) № 2201/96. Количеството, за което се иска помощ, е за сметка на прага за държавата-членка, в която се произвежда суровината.“
2.
В член 24, буква б) първа алинея се заменя със следното:
„б)
количеството, предмет на заявлението за помощ, при което количеството, разбито по договор, и, ако е подходящо, по равнище на помощи, приложимо в държавата-членка, в която се произвежда суровината, не може да надвишава приетото за преработка количество, след изваждане на всеки приложен процент на ниво на отстъпка;“
3.
След член 27, параграф 1, първа алинея се добавя следната алинея:
„Изплащаната помощ съответства на размера на помощта за държавата-членка, в която се произвежда суровината.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 2006-2007 пазарна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 октомври 2005 година.